Det kom som en overraskelse for mange, da Vibeke Haaning søndag træk sig som Venstres borgmesterkandidat i Hjørring Kommune. Det sker blot otte måneder før kommunalvalget den 19. november. For et halvt år siden fik hun flest stemmer til et opstillingsmøde, hvor Henrik Jørgensen var modkandidat i kampen om at stå i spidsen, når den socialdemokratiske borgmester Arne Boelt skal udfordres. - Nu har jeg foreslået Venstre, at jeg vælges som borgmesterkandidat ved fredsvalg. Jeg tror, det ville være utroligt skadeligt for Venstre med kampvalg igen, siger Henrik Jørgensen. Det var en gruppe i Venstres bagland, der ønskede at opstille Vibeke Haaning som modkandidat til Henrik Jørgensen. - Om det bliver fredsvalg af mig som borgmesterkandidat er jo også op til dem i byrådsgruppen, men min fornemmelse er, at de ikke har en kandidat, der er bedre end mig  inden deadline, siger Henrik Jørgensen, der fortæller, at der er opstillingsmøde i begyndelsen af april. Ved kommunalvalget i 2013 stillede Henrik Jørgensen op for første gang. Her fik han knap 2000 personlige stemmer. - Jeg vil gerne være med til at gøre det arbejde, der trænger til at blive gjort i Hjørring Kommune. Venstre vil blandt andet en bedre ældrepolitik, og vi vil helt klart investere meget mere i skolerne, for børnene er vores fremtid, fastslår Henrik Jørgensen, der er folketingskandidat i Brønderslevkredsen og stiller op til begge valg. - Nu ser vi, hvad tiden viser. Skulle jeg bliver borgmester, som jeg stærkt ønsker, kan jeg ikke også være i Folketinget. Men hvis jeg ikke bliver borgmester, kan jeg godt sidde i byrådet og Folketinget. Jeg er vant til at have travlt, siger Henrik Jørgensen. Ud over en plads i byrådets økonomiudvalg er han blandt andet også formand for Vendsyssel Teater og bestyrelsesmedlem for Hirtshals Havn.
Henrik Jørgensen har foreslået Venstres byrådsgruppe i Hjørring, at han vælges som borgmesterkandidat ved et fredsvalg. Han mener, at et kampvalg vil skade partiet.